כוחות המבצעים המיוחדים של צבא השחרור העממי

כוחות המבצעים המיוחדים של הרפובליקה העממית של סין (בראשי תיבות: SOF) הם יחידות עילית של צבא השחרור העממי (PLA) ושל משמר העם החמוש (PAP), הפועלות במתכונת של יחידות קומנדו רב־זרועיות. יחידות אלו אחראיות לביצוע פעולות ישירות, סיור מיוחד ולוחמה בטרור – הן בשטח סין והן מחוץ לגבולותיה.

 היסטוריה 
בשלהי 2015 החל נשיא סין שי ג'ינפינג ברפורמות מקיפות בצבא השחרור העממי, שנועדו לבנות "כוחות לחימה חדשים" ולהעצים את יכולת הלחימה של סין בזירות אמפיביות, אוויריות ויבשתיות. במסגרת הרפורמות הומרו שבעת המחוזות הצבאיים לחמש פיקודיות־תיאטרון (Theater Commands), וכל אחת מהן קיבלה חטיבת מבצעים מיוחדים (SOF Brigade). כמו כן, הוקמו חטיבות ייעודיות במחוזות שינג'יאנג וטיבט.

בשנת 2016 שונה החוק הצבאי הסיני כך שיתיר ליחידות המבצעים המיוחדים לפעול גם מחוץ לגבולות הרפובליקה העממית של סין – שינוי שהקנה להן לראשונה סמכות לבצע מבצעים גלובליים.

מאז תחילת שנות ה־2000 השתתפו יחידות סיניות באימונים ובתרגילים רב־לאומיים עם מדינות שונות, בהן רוסיה, פקיסטן, תאילנד, ירדן, אינדונזיה ומלזיה. יחידת “נמרי השלג” זכתה מספר פעמים בתחרות “International Warrior Competition” במרכז המבצעים המיוחדים של המלך עבדאללה השני בעמאן. בין מבצעי השטח הידועים של כוחות המבצעים המיוחדים נמנים ליווי מבצעי נגד פיראטים במפרץ עדן החל מ־2008, סיוע הומניטרי לאחר רעידת האדמה בנפאל בשנת 2015, פינוי אזרחים סינים מתימן באותה שנה, חילוץ אונייה שנחטפה בידי פיראטים סומלים בשנת 2017 ופריסת כוחות בגבול הודו–טיבט בעקבות עימותים צבאיים בשנת 2020.

 משימות עיקריות 
כוחות המבצעים המיוחדים של סין מופקדים על שלוש משימות עיקריות: פעולה ישירה, סיור מיוחד ולוחמה בטרור. במסגרת הפעולות הישירות מבצעים הלוחמים משימות של חבלה, חיסול מטרות, תפיסת מתקנים אסטרטגיים והשמדת תשתיות אויב. במישור הסיור המיוחד הם אחראים לאיסוף מודיעין קרבי, לסימון מטרות עבור אש ארטילרית ואווירית ולהכוונת יחידות קונבנציונליות. תחום הלוחמה בטרור מופקד בעיקר בידי יחידות משמר העם החמוש (PAP), המטפלות באיומים שמגדירה סין: טרור, בדלנות – כגון ניסיונות ההיפרדות של טאיוואן, טיבט והמיעוט האויגורי – וקיצוניות דתית. נוסף על כך, יחידות המבצעים המיוחדים מסוגלות לבצע גם משימות חילוץ אזרחים בעת חירום, סיוע הומניטרי, וחילוץ באסונות טבע.

 יחידות 
ממוזער|חיילים יחידת שילואנג ( “Sea Dragons”), בתרגיל עם הצי האמריקאי
מבנה הכוחות כולל בין עשרים לשלושים אלף לוחמים וקצינים. חטיבת מבצעים מיוחדים טיפוסית מונה בין אלפיים לשלושת אלפים לוחמים, ורגימנט מבצעים מיוחדים בין אלף לשני אלפים. השליטה המבצעית ביחידות נעשית ברמת פיקודיות התיאטרון בלבד, מאחר שאין מפקדה לאומית מאוחדת למבצעים מיוחדים. יחידות ה־PLA נסמכות על תמיכה לוגיסטית מכוחות רגילים, בעוד שמשמר העם החמוש מחזיק מערכת אספקה פנימית עצמאית. כלל היחידות כשירות לצניחה ולחדירה מוטסת, ומתמקדות באימוני סיבולת, לחימה בשטח בנוי, ניווט, לוחמה קרובה, תקשורת מוצפנת ושימוש במערכות נשק מתקדמות.

הכוחות המיוחדים פרוסים בכלל זרועות הצבא. חטיבות המבצעים המיוחדים של כוחות היבשה נושאות שמות כגון “נמרי הצפון־מזרח”, “ברק”, “דרקוני הים המזרחי” ו“חרב הדרום”. חיל הנחתים של הצי הסיני מפעיל את יחידת “Sea Dragons”, המיועדת ללוחמה אמפיבית וימית. בחיל האוויר פועלת יחידת “Thunder Gods” של חיל הצנחנים, המתמחה בצניחות מגובה רב, חילוץ קרבי ותיאום סיוע אווירי. בכוח הטילים של הצבא (PLA Rocket Force) קיימת יחידת סיור ואבטחה בשם “Sharp Blade”, האחראית על מודיעין ואבטחת נכסים אסטרטגיים. במשמר העם החמוש קיימות יחידות עילית המתמחות בלוחמה בטרור ובשחרור בני ערובה, ובהן יחידות “נמרי השלג” (Snow Leopards), “הבזים” (Falcons) ו“עיטי ההרים” (Mountain Eagles).

קישורים חיצוניים

 הערות שוליים 

קטגוריה:צבא השחרור העממי
קטגוריה:יחידות עילית